text: Familiefirmaet i Roust genopstået
  02 oktober 2013 kl. 08.53
  Familievirksomheden Roust Spær er onsdag genopstået som Roust Træ A/S. Produktionen af spær, bygningselementer og moduler fortsætter i Roust ved Årre med foreløbig 40 medarbejdere.
  Roust Spær blev trukket ned af konkursen entreprenørfirmaet Pihl & Søn. Virksomheden blev begæret konkurs 20. september, da hele egenkapitalen var væk.
  Familien med direktør Robert Pedersen i spidsen har siden kæmpet for at købe aktiverne i virksomheden ud af konkursboet, og det er nu lykkedes.
  - Vi fortsætter med den hidtidige produktion. Vi begynder med 40 medarbejdere, men jeg har store forhåbninger om, at vi bliver flere, siger Robert Pedersen
  
  Modullejligheder
  Roust Spær gik ned med en betydelig ordrebeholdning, så Robert Pedersen ser frem til, at virksomheden hurtigt kan begynde at betjene kunder igen.
  Virksomheden var underleverandør til Pihl & Søn, der stod for byggeriet af 330 modulbyggede lejligheder til det store københavnske boligselskab KAB.
  Halvdelen af lejlighederne var leveret, men byggeriet er nu gået i stå.
  KAB arbejder på at få byggeriet ud af konkursboet for Pihl & Søn, så det kan genoptages.
  - Vi forhandler nu direkte med KAB, og vi burde kunne finde hinanden, siger Robert Pedersen.
  Roust Spær havde 120 ansatte, og der er brug for op mod samme antal, hvis leverancen til KAB kan genoptages.
  Bag Roust Træ står brødrene Robert og Erik Pedersen og Eriks søn, Claus Pedersen.
  